KIRJALLINEN KYSYMYS E-2313/99 esittäjä(t): Ari Vatanen (PPE-DE) komissiolle. Rautatieliikenteen turvallisuus EU-maissa.



Virallinen lehti nro 280 E , 03/10/2000 s. 0027 - 0028



KIRJALLINEN KYSYMYS E-2313/99 esittäjä(t): Ari Vatanen (PPE-DE) komissiolle (13. joulukuuta 1999) Aihe: Rautatieliikenteen turvallisuus EU-maissa Rekkaliikenne EU-maissa on kasvanut huomattavasti viimeisten vuosikymmenten aikana. Vuonna 1970 kolmannes tavaraliikenteestä kulki kiskoja pitkin, viime vuonna enää 14 prosenttia. Rautatieliikenteen avaaminen kilpailulle onkin tärkeää, jotta tavaraliikenne siirtyisi yhä enemmän rautatieliikenteen vastuulle. Rautatieliikennettä suosimalla vähennettäisiin maanteiden ruuhkia sekä liikenteestä aiheutuvia ympäristöhaittoja. Rautatien kilpailukyvyn parantamisella uskotaan helpotettavan Euroopan liikenneongelmia. Kilpailun vapauttaminen ei kuitenkaan saa tapahtua junaturvallisuuden kustannuksella, vaan esimerkiksi radanpito tulisi erottaa liikennöinnistä. Millaisiin toimenpiteisiin komissio on ryhtynyt taatakseen entistä turvallisemman rautatieliikenteen EU-maissa? Loyola de Palacion komission puolesta antama vastaus (27. tammikuuta 2000) Rautatieliikenne on perusluonteensa ja toimintamenettelyjensä ansiosta yhä turvallisempi liikennemuoto. Rautateillä tapahtuvien kuolemien määrä kaikki rautatieliikenteen kuolemat, myös itsemurhat ja tasoristeysonnettomuudet mukaan lukien liikenneyksikköä kohden on neljännes maantieliikenteen kuolemien määrästä. Junamatkustajien kuolemia kilometriä kohden on noin kahdeskymmenesosa henkilöautomatkustajien kuolemista. Samoin junarahtia kuljettavia työntekijöitä kuolee noin kahdeskymmenesosa tieliikennerahdin vastaavista määristä. Nämä tilastot osoittavat, että rautatieliikenne on minkä tahansa arviointimenetelmän perusteella selkeästi tieliikennettä turvallisempaa. Niinpä toimenpiteet, joilla onnistutaan siirtämään nykyisin maanteitse kulkevaa liikennettä rautateille, saattaisivat vähentää loukkaantuneiden ja kuolleiden kokonaismääriä. Tämän vuoksi komissio on erittäin huolissaan siitä, että rautatieliikenteen markkinaosuus on laskenut noin 40 prosenttiin 1970-luvun tasosta. Vuonna 1997 rautatieliikenteen osuus yhteisön sisäisestä pintaliikenteestä (lyhyen matkan merenkulku mukaan lukien) oli 8,6 % ja maaliikenteestä 14,4 %. Kannustettaessa rautateille liikennettä, jolle sinne siirtyminen on mahdollista, on tärkeää parantaa rautatieliikenteen kilpailukykyä ja varmistaa, että ala pystyy tarjoamaan nykyisten ja potentiaalisten asiakkaiden tarvitsemat palvelut. Rautatieinfrastruktuuripaketti, josta neuvosto pääsi poliittiseen sopimukseen 10. joulukuuta 1999, edistäisi toteutuessaan tärkeällä tavalla tällaisten edellytysten luomista. Paketissa mainitaan myös, että turvastandardeista päättäminen olisi annettava rautatieyhtiöistä riippumattomille elimille, jotta luottamus turvamenettelyihin säilyisi. Komissio on tietoinen siitä, että asianmukaisten turvastandardien noudattaminen on tarpeen taata yhteisön tasolla. Se on toteuttanut jo huomattavan määrän työtä kahdella alalla tämän tavoitteen saavuttamiseksi. Ensinnäkin komission hiljattain antamassa ehdotuksessa direktiiviksi tavanomaisten rautatiejärjestelmien yhteentoimivuudesta(1) säädetään teknisistä standardeista ja ilmoitettujen laitosten antamista kalustoa koskevista todistuksista. Jäsenvaltioiden edellytetään valvovan säännöllisesti sertifioidun rautatiekaluston toimintaa ja käyttöä. Toiseksi komissio on tehnyt tutkimusta Euroopan rautateiden turvamääräyksistä ja -standardeista. Pian saataville tulevan loppuraportin avulla voidaan arvioida, mitä muita toimia yhteisön tasolla on toteutettava. (1) KOM(1999) 617 lopullinen.